শতাব্দী প্রাচীন প্রতিষ্ঠানে সম্প্রতি সংগঠন তৈরি করেছেন অধ্যাপকদের একাংশ। ‘প্রেসিডেন্সি ইউনিভার্সিটি ফ্যাকাল্টি অ্যাসোসিয়েশন’ (পুফা) নামে ওই সংগঠনটি এখন রেজিস্ট্রেশনের অপেক্ষায়। সূত্রের খবর, চলতি সপ্তাহেই বিশ্ববিদ্যালয়ে ঢুকে ওই সংগঠনের সদস্য পাঁচ অধ্যাপককে জিজ্ঞাসাবাদ করেছে স্পেশাল ব্রাঞ্চ। মূলত সংগঠন সংক্রান্ত বিভিন্ন তথ্যই জানতে চাওয়া হয়েছে ওই পাঁচজনের কাছ থেকে।
রাজ্যের অন্য বিশ্ববিদ্যালয়গুলিতে শিক্ষক সংগঠন যথেষ্ট সক্রিয়। প্রেসিডেন্সিতেও শিক্ষক সংগঠন তৈরির বিষয়ে ওই পাঁচ অধ্যাপক প্রথম থেকেই উৎসাহী ছিলেন। গত সপ্তাহেই পুফা তৈরি হয়। তারপরই ওই পাঁচ অধ্যাপককে জিজ্ঞাসাবাদ করাকে ইঙ্গিতপূর্ণ বলে মনে করছে শিক্ষামহলের একাংশ। বিশেষ করে যে পাঁচজনকে জিজ্ঞাসাবাদ করা হয়েছে, তাঁদের মধ্যে দু’জন পুফা’র অন্তর্বতিকালীন কার্যনির্বাহী কমিটিতে রয়েছেন। অভিযোগ, কোনও কোনও অধ্যাপকের দফতরে ঢুকে গিয়ে তাঁদের প্রশ্ন করা হয়েছে।
যে পাঁচ অধ্যাপককে জিজ্ঞাসাবাদ করা হয়েছে তাঁদের মধ্যে রয়েছেন রাষ্ট্রবিজ্ঞান বিভাগের অধ্যাপক মইদুল ইসলাম। তিনি জানিয়েছেন, তাঁকে ছাড়াও জেরা করা হয়েছে, জীববিজ্ঞান বিভাগের দুই অধ্যাপককে। এ ছাড়া রাষ্ট্রবিজ্ঞানের বিভাগের আরও একজন এবং ইংরেজি বিভাগের এক অধ্যাপককে জিজ্ঞাসাবাদ করা হয়েছে বলে জানিয়েছেন মইদুল। এই বিষয়ে শুক্রবার প্রেসিডেন্সির উপাচার্য অনুরাধা লোহিয়া বলেন, ‘‘বিষয়টি আমি জানি না। সংশ্লিষ্ট অধ্যাপকেরাও আমায় কিছু জানাননি।’’ মইদুলের অবশ্য দাবি, বিষয়টি নিয়ে রেজিস্ট্রারের কাছে মৌখিকভাবে অভিযোগ করা হয়েছে। তাঁর কথায়, ‘‘কর্তৃপক্ষ কিছুই জানতেন না অথচ এমন ঘটনা ঘটে গেল, এটা বিশ্বাস করা কঠিন।’’
 প্রসঙ্গত, মইদুল আগামী ফেব্রুয়ারি মাসে প্রেসিডেন্সি ছেড়ে চলে যাচ্ছেন সেন্টার ফর স্টাডিজ ইন সোশ্যাল সায়েন্সে। কারণ হিসাবে তিনি জানিয়েছেন, প্রেসিডেন্সি নিয়ে তাঁর মোহভঙ্গ হয়েছে। প্রসঙ্গত, প্রেসিডেন্সি যেভাবে চলছে তা নিয়ে গত কয়েকমাস ধরেই সরব ছিলেন মইদুল। গণমাধ্যমেও তিনি এই বিষয়ে তাঁর মতামত জানিয়েছিলেন। মইদুল এদিন আরও একবার অভিযোগ করেন, ‘‘প্রেসিডেন্সিতে গণতন্ত্রের অভাব রয়েছে। কাজের ক্ষেত্রেও স্বচ্ছতা নেই। অধ্যাপকদের আর্থিক এবং পেশাগত নানা সুযোগ সুবিধাও তুলনামূলকভাবে কম।’’
একের পর এক অধ্যাপকের বিদায়, উপাচার্যের বিরুদ্ধে পড়ুয়াদের আন্দোলন, ভর্তি প্রক্রিয়ায় দেরি— বিভিন্ন বিষয়কে কেন্দ্র করে সাম্প্রতিককালে একাধিকবার বিতর্কে জড়িয়েছে প্রেসিডেন্সি। এবার শুরু হল নতুন বিতর্ক।